b'\n_START_ARTICLE_\nMerv\n_START_SECTION_\nGeografija\n_START_PARAGRAPH_\nMervska oaza je na ju\xc5\xbenem robu pu\xc5\xa1\xc4\x8dave Karakum  ob reki Murgab, ki priteka iz Afganistana. Od Herata na jugu je oddaljena 370 km, od Hive na severu pa 450 km. Meri pribli\xc5\xbeno 4.900 km\xc2\xb2. Gorska veriga  Paropamisadi/Hinduku\xc5\xa1, ki se razteza od Kaspijskega jezera do Pamirja, je kak\xc5\xa1nih 180 km ju\xc5\xbeno od Merva prekinjena. Skozi to vrzel ali blizu nje te\xc4\x8deta vzporedno proti severu reki Ted\xc5\xbeen/Hari in Murgab, ki se nato izgubita v pu\xc5\xa1\xc4\x8davi Karakum. Merv je bil zaradi svoje lege nekak\xc5\xa1en stra\xc5\xbeni stolp pred vhodom v Afganistan in vmesna postaja na poti med Buharo in Samarkandom. _NEWLINE_Merv le\xc5\xbei v delti reke Murghab, katero so Grki imenovali Margijana. Zaradi svojega geografskega polo\xc5\xbeaja je imel dve veliki prednosti: bil je na lahko prehodni poti iz Afganistana na jugu do ni\xc5\xbeavja Karakum, doline Amu Darje in Horezma na severu, delta Murgaba sredi suhega Karakuma pa je bila dokaj vodnata in zato naravna postaja poti iz severozahodnega Irana proti Transoksaniji in svilne ceste. Merv je le\xc5\xbeal na kri\xc5\xbei\xc5\xa1\xc4\x8du ceste severozahod-jugovzhod proti Heratu in Balhu in naprej v dolino Inda in ceste jugozahod-severovzhod iz Tusa in Ni\xc5\xa1apurja v Buharo in Samarkand. _NEWLINE_V \xc4\x8dasu dinastije Han je bil Merv postaja na svilni cesti, kjer so trgovci lahko dobili sve\xc5\xbee konje in kamele.\n_START_SECTION_\nZgodovina\n_START_PARAGRAPH_\nMerv ima prazgodovinske korenine. Arheolo\xc5\xa1ke raziskave so odkrile mnogo sledov va\xc5\xa1kega \xc5\xbeivljenja iz 3. tiso\xc4\x8dletja pr. n. \xc5\xa1t., ki so podro\xc4\x8dje kulturno povezale z baktrijsko-margijanskin arheolo\xc5\xa1kim kompleksom. Zend Avesta (komentarji Aveste) omenjajo Merv pod imenom Mouru. V zoroastrstvu je bog Ahura Mazda ustaril Mouru kot eno od \xc5\xa1estnajstih popolnih de\xc5\xbeel._NEWLINE_V Ahemenidskem cesarstvu (okrog 550-okrog 330 pr. n. \xc5\xa1t.) zgodoviski viri omenjajo Merv kot pomembno mesto. Na Behistunskem napisu (okrog 515 pr. n. \xc5\xa1t.) je pod imenom Margu omenjen kot del ene od satrapij perzijskega vladarja Dareja I. Prvi Merv je bilo ustanovljen v 6. stoletju pr. n. \xc5\xa1t. med vladavino Kira Velikega med \xc5\xa1irjenjem Ahemenidskega cesarstva v Centralno Azijo. Prvo mesto so prekrili debeli nanosi peska. _NEWLINE_Obisk Aleksandra Velikega v Mervu je zgolj legenda, mesto pa so ne glede na to preimenovali v Aleksandrijo. Po Aleksandrovi smrti leta 323 pr. n. \xc5\xa1t. je Merv postal prestolnica province Margiane  Selevkidskega cesarstva, Gr\xc5\xa1ko-baktrijskega kraljestva, Partije in Sasanidskega cesarstva. Selevkidski vladar Antioh I. Soter  (vladal 281\xe2\x80\x93261 pr. n. \xc5\xa1t.) je Merv preimenoval v Antiohijo Margiano. Mesto je obnovil in raz\xc5\xa1iril na mestu, ki se zdaj imenuje Gyaur Gala. Po padcu Selevkidske dinastije (63 pr. n. \xc5\xa1t.) so oblast in nasledstvo prevzele Baktrija, Partija in  Ku\xc5\xa1ansko kraljestvo. Merv je bil do islamizacije nekaj stoletij pomembno budisti\xc4\x8dno izobra\xc5\xbeevalno sredi\xc5\xa1\xc4\x8de s samostani in templji. _NEWLINE_Ko je Merv zasedel sasanidski vladar Arda\xc5\xa1ir I. (vladal 220-240 n. \xc5\xa1t.) se je v mestu skoraj 400 let neprekinjeno koval denar. V tem obdobju so se v mestu poleg uradnega zoroastrstva prakticirala tudi druga verstva, vklju\xc4\x8dno z budizmom, manihejstvom in nestorijanstvom. Od leta 553 do 11. stoletja n. \xc5\xa1t. je bil v Mervu sede\xc5\xbe Vzhodne sirijske metropolitske province. Od konca 5. stoletja do leta 565 so mesto okupirali Heftaliti in za malo ve\xc4\x8d kot pol stoletja prekinili sasanidsko vladavino.\n_START_SECTION_\nArabska okupacija in njen vpliv\n_START_PARAGRAPH_\nSasanidska vladavina se je kon\xc4\x8dala, ko so nedale\xc4\x8d od Merva ubili zadnjega sasanidskega vladarja Jazdegerda III. (vladal 632\xe2\x80\x93651). Sasanidski guverner se je vdal bli\xc5\xbeajo\xc4\x8di se arabski vojski. Predstavniki kalifa Omarja so zasedli mesto in ga pretvorili v glavno mesto umajadske province Horasan. Leta 671 je arabski general Zijad Ibn Abih poslal v Merv 50.000 vojakov, ki so tam ustanovili svojo kolonijo. Kolonija je postala jedro Horasana. Arabci so mesto izkoristili za svojo voja\xc5\xa1ko bazo, iz katere so pod poveljstvom guvernerja Kutajba Ibn Muslima od leta 705 do 715 podjarmili velik del Centralne Azije, vklju\xc4\x8dno z Balhom, Buharo in Fergano. Merv in Horasan sta postala eden od prvih delov perzijsko govore\xc4\x8dega sveta, ki je postal ve\xc4\x8dinsko muslimanski. K temu je bistveno prispevalo priseljevanje Arabcev._NEWLINE_Merv je ponovno pridobil svoj vpliv februarja 748, ko je iranski general Abu Muslim (umrl 755) v mestu razglasil novo Abasidsko dinastijo in se v njenem imenu uprl Umajadskemu kalifatu. Ko so Abasidi utrdili svojo oblast v Bagdadu, je Abu Muslim \xc5\xa1e naprej vladal v Mervu, ki je do njegovega umora postal nekak\xc5\xa1na delno neodvisna kne\xc5\xbeevina. Merv je med abasidsko revolucijo leta 746 do 750  deloval kot sredi\xc5\xa1\xc4\x8de abasidskega partizanstva, po revoluciji pa je ostal trden politi\xc4\x8dni zaveznik abasidskih vladarjev v Bagdadu. Guverner Horasana s sede\xc5\xbeem v Mervu je bil eden od najvplivnej\xc5\xa1ih politi\xc4\x8dnih osebnosti v kalifatu. Pomembno vlogo pri prenosu gr\xc5\xa1kega znanja iz selevkidskega in gr\xc5\xa1ko-baktrijskega obdobja v arabski svet je imela vplivna dru\xc5\xbeina Barmakid._NEWLINE_Merv je celo abasidsko obdobje (750-1258) ostal prestolnica in najpomembnej\xc5\xa1e mesto v Horasanu. V tem obdobju je arabski zgodovinar Al Mukadasi (okrog  945/946-991) Merv opisal kot \xc2\xbbo\xc4\x8darljivo, fino, elegantno, briljantno, ob\xc5\xa1irno in prijetno mesto\xc2\xab. Mervska arhitektura je bila morda navdih za abasidsko preureditev Bagdada. Mesto je slovelo kot dom ne samo priseljencev iz Arabije, ampak tudi iz Sogdije in drugih delov Centralne Azije. Od leta 813 do 818 je bil za\xc4\x8dasna rezidenca kalifa Al Mamuna, s \xc4\x8dimer je hkrati postal prestolnica vsega muslimanskega sveta in pridobil na svojem ugledu. v 8. stoletju je postal tudi sredi\xc5\xa1\xc4\x8de novomazda\xc5\xa1kega gibanja, ki ga je vodil samozvani prerok Al Mukana. Mnogo privr\xc5\xbeencev je pridobil s trditvijo, da je utele\xc5\xa1enje boga in Abu Muslimov naslednik. Huramiti so se v mestu obdr\xc5\xbeali do 12. stoletja._NEWLINE_V abasidskem obdobju je Merv skupaj z Buharo in Samarkandom slovel kot eno od sredi\xc5\xa1\xc4\x8d muslimanske u\xc4\x8denosti. V njegovih knji\xc5\xbenicah je \xc5\xa1tudiral tudi slavni zgodovinar Jakut Al Hamavi (1179-1229). Merv je dal veliko u\xc4\x8denjakov z razli\xc4\x8dnih podro\xc4\x8dij u\xc4\x8denosti, kot so islamsko pravo, hadit (Mohamedov nauk), zgodovina in knji\xc5\xbeevnost. Ve\xc4\x8d u\xc4\x8denjakov, vklju\xc4\x8dno z Ahmedom Ibn Hanbalom (780\xe2\x80\x93855), je imelo vzdevek Mervazi (\xd8\xa7\xd9\x84\xd9\x85\xd8\xb1\xd9\x88\xd8\xb2\xd9\x8a, Marwazi), ki je nakazoval, da so \xc5\xa1tudirali v Mervu. Mesto je imelo tudi mo\xc4\x8dno kr\xc5\xa1\xc4\x8dansko skupnost. Mervski nad\xc5\xa1kof je leta 1009 poslal bagdadskemu patriarhu pismo s pro\xc5\xa1njo, naj Keraitom dovoli, da se postijo manj kot drugi nestorjanski kristjani._NEWLINE_Ko je mo\xc4\x8d kalifata oslabela, je arabsko oblast v mestu leta 821 prevzel perzijski general Tahir El Husein in ostanovil svojo dinastijo. Tahiridi so v mestu vladali do leta 873, ko so jih zamenjali Safaridi, Samanidi in nato Gaznavidi.\n_START_SECTION_\nTurki\n_START_PARAGRAPH_\nLeta 1037 so seld\xc5\xbeu\xc5\xa1ki Ogu\xc5\xa1ki Turki preselili iz step na vzhodu v okolico Aralskega jezera in pod vodstvom Togrul bega na miren na\xc4\x8din odstavili izjemno nepriljubljenega gaznavidskega sultana Masuda in sami prevzeli oblast v Mervu. Togrulov brat \xc4\x8cagri beg je ostal v mestu, Seld\xc5\xbeuki pa so zatem osvojili ostanek Horasana in Irana. Merv je postal prestolnica seld\xc5\xbeu\xc5\xa1kih vladarjev. V njem sta pokopana Alp Arslan (sultan 1063-1072) in njegov brat, sultan Sand\xc5\xbear (umrl 1157)._NEWLINE_V seld\xc5\xbeu\xc5\xa1kem obdobju je Merv dosegel svoj najve\xc4\x8dji obseg. Arabski in perzijski geografi so ga imenovali \xc2\xbbmati sveta\xc2\xab, \xc2\xbbsti\xc4\x8di\xc5\xa1\xc4\x8de velikega in malega\xc2\xab, \xc2\xbbglavno mesto Horasana\xc2\xab in \xc2\xbbprestolnica vzhodnega islamskega sveta\xc2\xab. Pisni viri dokazujejo, da je bila v mestu velika knji\xc5\xbenica, medresa, ki jo je ustanovil Nizam Al Mulk (vezir 1064-1092) in veliko drugih kulturnih ustanov. _NEWLINE_Najpomembnej\xc5\xa1e je morda to, da je imelo mesto tr\xc5\xbenico, \xc2\xbbnajve\xc4\x8djo v velikih mestih Irana in Horasana\xc2\xab. Po pisanju zgodovinarja Tertiusa Chandlerja je bil Merv od leta 1145 do 1153 z 200.000 prebivalci najve\xc4\x8dje mesto na svetu._NEWLINE_Sand\xc5\xbearjeva vladavina, za katero je zna\xc4\x8dilen spor s Karakitajskim kanatom in Horezemsko dinastijo, se je kon\xc4\x8dala leta 1153, ko so mesto oplenili Oguzi, tur\xc5\xa1ki nomadi s severnega brega Amu Darje. Oblast v mestu je nato pre\xc5\xa1la iz rok Hivskega kanata na Oguze in nato na Guride. Merv je v primerjavi z drugim velikim horasanskim mestom Ni\xc5\xa1apurjem za\xc4\x8del izgubljati svoj primat.\n_START_SECTION_\nUzbeki in dokon\xc4\x8dno uni\xc4\x8denje Merva\n_START_PARAGRAPH_\nLeta 1505 so Merv okupirali Uzbeki. Pet let kasneje jih je \xc5\xa1ah Ismail I., ustanovitelj perzijske Safavidske dinastije, izgnal iz mesta. V tem obdobju se je obnovil velik jez Soltanbent na reki Murghab in polja so se spet za\xc4\x8dela namakati. Merv je ostal v perzijskih rokah do leta 1785. Izjemi sta bili obdobji od leta 1524 do 1528 in 1588 do 1598, ko je bil pod uzbe\xc5\xa1ko oblastjo. Leta 1785 je mesto zasedel buharski \xc5\xa1ah Murat in nekaj let kasneje, leta 1788 ali 1789, mesto zravnal z zemljo, poru\xc5\xa1il jezove in de\xc5\xbeelo spremenil v pu\xc5\xa1\xc4\x8davo. Vse prebivalce mesta in bli\xc5\xbenjih oaz, skupaj okrog 100.000 ljudi, je v ve\xc4\x8d valovih preselil v oazo Buhara in dolino Zaraf\xc5\xa1an. Izgnanci, ve\xc4\x8dinoma \xc5\xa1iiti, so se kljub podobnemu jeziku uspe\xc5\xa1no upirali asimilaciji med sunitske prebivalce Buhare in se ohranili vse do danes. V Sovjetski zvezi so jih v popisu prebivalstva v 1980. letih uvrstili med Irance. \xc5\xbdivijo v Samarkandu, Buhari in ob reki Zaraf\xc5\xa1an.\n_START_SECTION_\n19. stoletje\n_START_PARAGRAPH_\nMerv je pri\xc5\xa1el leta 1823 pod oblast Hivskega kanata. Pribli\xc5\xbeno takrat so Perzijci prisilili turkmensko pleme Teke, ki je \xc5\xbeivelo ob reki Tend\xc5\xbeen v sedanjem Afganistanu, da se preseli proti severu. Hiva se je upirala prodiranju Turkmenov, vendar je morala popustiti in Turkmeni so okrog leta 1856 prevzeli oblast v dr\xc5\xbeavi. Na oblasti so ostali do ruske okupacije leta 1884. Rusi so do leta 1868 zasedli ve\xc4\x8dino Ruske centralne Azije razen Turkmenistana. V Azijo so prodirali od Kaspijskega jezera in leta 1881 osvojili Geok Tepe. Merv je na miren na\xc4\x8din zasedel ruski \xc4\x8dastnik Alihanov, musliman s Kavkaza, ki je v ruski slu\xc5\xbebi dosegel \xc4\x8din majorja. Iz Merva so za\xc4\x8deli Rusi prodirati proti jugu proti Heratu.\n_START_SECTION_\nArheolo\xc5\xa1ka izkopavanja\n_START_PARAGRAPH_\nNekaj poskusni izkopavanj v Mervu je leta 1885 opravil ruski general A.V. Komarov, od leta 1883-1889 guverner Transkaspijske oblasti. Izkopavanja so opravljali njegovi vojaki. Leta 1900 je objavil svojo zbirko trofejnih izkopanin in kovancev. Prva strokovna izkopavanja je leta 1890 vodil Valentin Aleksejevi\xc4\x8d \xc5\xbdukovski iz Cesarske arheolo\xc5\xa1ke komisije. Izsledke je objavil leta 1894. Izkopavanja American Carnegie Institute sta vodila geolog Raphael Pumpelly in nem\xc5\xa1ki arheolog Hubert Schmidt._NEWLINE_Merv se trenutno raziskuje v okviru Projekta Stari Merv. Skupina turkmenskih in britanskih arheologov je od leta 1992 do 2000 odkrila veliko pomembnih objektov. Leta  2001 so se raziskave nadaljevale v sodelovanju Arheolo\xc5\xa1kega instituta Univerzitetnega kolid\xc5\xbea London in turkmenskih oblasi. Namen Projekta Stari Merv je ohranitev in upravljanje arheolo\xc5\xa1kega kompleksa, z arheolo\xc5\xa1kimi raziskavami raz\xc5\xa1iriti poznavanje njegove zgodovine in prenesti spoznanja na \xc4\x8dim \xc5\xa1ir\xc5\xa1i krog poslu\xc5\xa1alcev.\n_START_SECTION_\nNa\xc4\x8drt mesta\n_START_PARAGRAPH_\nMerv je sestavljen iz \xc5\xa1tirih samostojnih obzidanih mest, ki so stala eno ob drugem. Zgrajena so bila v razli\xc4\x8dnih obdobjih in zatem opu\xc5\xa1\xc4\x8dena in nikoli obnovljena. Mesta ustrezajo \xc5\xa1tirim glavnim obdobjem razcveta Merva. Najstarej\xc5\xa1e mesto je Erk Gala, ki je najmanj\xc5\xa1e od treh v glavnem mestnem kompleksu in ustreza ahemenidskemu Mervu. G\xc3\xa4w\xc3\xbcrgala, znana tudi kot Gyaur Gala, obdaja Erkgalo. G\xc3\xa4w\xc3\xbcrgala je bila helenisti\xc4\x8dna in sasanidska prestolnica in industrijsko predmestje abasidskega/seld\xc5\xbeu\xc5\xa1kega mesta Soltangala, ki je bilo dale\xc4\x8d najve\xc4\x8dje. Malo proti jugu so arheologi odkrili manj\xc5\xa1e timuridsko mesto, ki se zdaj imenuje Abdilahangala. Med temi \xc5\xa1tirimi mesti in okoli njih so raztresene \xc5\xa1tevilne druge zgradbe. Vsa mesta so zdru\xc5\xbeena v Arheolo\xc5\xa1ki park Stari Merv, ki le\xc5\xbei malo severno od sodobne vasi Ba\xc3\xbdramaly in trideset kilometrov vzhodno od velikega mesta Mari, zgrajenega v sovjetskem obdobju.\n_START_SECTION_\nErk Gala\n_START_PARAGRAPH_\nCitadela Erk Gala mi 12 hektarjev in je najstarej\xc5\xa1i del mervskega kompleksa. Zgrajena je bila v 7. stoletju pr. n. \xc5\xa1t. kot perzijska trdnjava, ki naj bi obvladovala oaze ob reki Murghab. Kasneje je slu\xc5\xbeila kot akropola helenisti\xc4\x8dnega mesta in del islamskega mesta.\n_START_SECTION_\nG\xc3\xa4w\xc3\xbcrgala\n_START_PARAGRAPH_\nG\xc3\xa4w\xc3\xbcrgala (turkmensko, iz perzijskega Gabr Qala, trdnjava zoroastrov) je bila zgrajena v zgodnjem helenisti\xc4\x8dnem obdobju med vladavino selevkidskega kralja Antioha I. Sotra. G\xc3\xa4w\xc3\xbcrgala je bila stalno naseljena v helenisti\xc4\x8dnem, partskem in sasanidskem obdobju, ko je postala glavno mesto satrapije. V islamskem obdobju je bila glavno mesto umajadske province Horasan. Njen pomen je v tem \xc4\x8dasu zelo zrasel, predvsem zato, ker je bil Horasan prvi dve stoletji islama najbolj lojalen muslimanski del Irana._NEWLINE_Najgo\xc4\x8dnej\xc5\xa1i del G\xc3\xa4w\xc3\xbcrgale je njeno obzidje, zgrajeno v treh obdobjih. Selevkidsko obzidje je bilo temelj, na katerem jo bilo iz ne\xc5\xbeganih zidakov zgrajeno drugo, ve\xc4\x8dje obzidje. Njegova oblika je podobna obzidjem helenisti\xc4\x8dnih trdnjav v Anatoliji, samo da ni bilo zgrajeno iz kamna._NEWLINE_Tretje obzidje je morda sasanidsko. Zgrajeno je iz velikih ne\xc5\xbeganih zidakov.\n_START_SECTION_\nAbdyllahangala\n_START_PARAGRAPH_\nAbdyllahangala je posrednjeve\xc5\xa1ko timuridsko mesto ju\xc5\xbeo od glavnega mestnega kompleksa. Okrog njega je veliko fragmentov lon\xc4\x8denine, predvsem partske. Iz velikosti obzidja je mo\xc4\x8d sklepati, kako pomembno mesto je bil Merv v predislamskem obdobju. V G\xc3\xa4w\xc3\xbcrgali so odkrili tudi veliko kovancev, med njimi neprekinjen niz sasanidskih, ki ka\xc5\xbeejo na sicer neobi\xc4\x8dajno politi\xc4\x8dno stabilnost tega obdobja._NEWLINE_Po Abu Muslimovi ustanovitvi Soltangale na za\xc4\x8detku abasidske vladavine je G\xc3\xa4w\xc3\xbcrgala postala njeno predmestje. V njej so se skoncentrirale proizvodne dejavnosti, predvsem lon\xc4\x8darske delavnice in obrati za obdelavo jekla, \xc5\xbeeleza in bakra. Arheologi so v njej odkrili dobro ohranjeno obokano lon\xc4\x8darsko pe\xc4\x8d s kvadratnim kuri\xc5\xa1\xc4\x8dem. Zgleda, da so delavnice bratovale celo abasidsko in predseld\xc5\xbeu\xc5\xa1ko obdobje.\n_START_SECTION_\nSoltangala\n_START_PARAGRAPH_\nSoltangala (iz tur\xc5\xa1kega Sultan Qala, sultanova tdnjava) je dale\xc4\x8d najve\xc4\x8dje mervsko mesto. Pisni viri ka\xc5\xbeejo, da jo je ustanovil vodja abasidskega upora Abu Muslim. Za\xc4\x8detek novega kalifata je ovekove\xc4\x8dil z gradnjo monumentalnih zgradb zahodno od obzidja G\xc3\xa4w\xc3\xbcrgale, iz katerih se je razvila Soltangala. Novi del mesta so kmalu obzidali in postal je jedro srednjeve\xc5\xa1kega Merva. Sledilo je nekaj stoletij dolgo obdobje blaginje, kar dokazujejo \xc5\xa1tevilni k\xc3\xb6\xc5\x9fki, paviljoni, zgrajeni izven mestnega obzidja kot rezidence mervske elite. V bivalnih mestnih \xc4\x8detrtih so se zgradile \xc5\xa1tevilne dvonadstropne stavbe, v katerih so bila v pritli\xc4\x8djih morda skladi\xc5\xa1\xc4\x8da, nad njimi pa bivalni prostori. Najbolj ohranjen abasidski k\xc3\xb6\xc5\x9fk je Velika Gyzgala (turmensko dekli\xc5\xa1ka ali devi\xc5\xa1ka trdnjava) tik ob severnem obzidju Soltangale. V njem je okrog centralnega dvori\xc5\xa1\xc4\x8da 17 sob. Bli\xc5\xbenja Mala Gyzgala ima neobi\xc4\x8dajno debele zidove z globokimi gubami in ve\xc4\x8d notranjih stopni\xc5\xa1\xc4\x8d, ki vodijo v zgornje nadstropje. Obnova vseh mervskih k\xc3\xb6\xc5\x9fkov je negotova._NEWLINE_Najpomembnej\xc5\xa1e ohranjene zgradbe v Soltangali so seld\xc5\xbeu\xc5\xa1ke. V 11. stoletju so se za\xc4\x8deli nomadski Turki Oguzi, nekdanji vazali Horezma, pod vodstvom Seld\xc5\xbeukov  in njihovega poglavarja Togrul bega seliti iz severnih step proti jugu. Togrul je leta 1037 osvojil Merv in ga o\xc5\xbeivil. Pod njegovimi nasledniki, predvsem Sand\xc5\xbearjrem, ki je Merv izbral za svojo prestolnico, je Merv postal sredi\xc5\xa1\xc4\x8de velikega multikulturnega cesarstva._NEWLINE_Dokazi o blaginji so vidni po celi Soltangali. Veliko dokazov je v mestni citadeli Shahryar Ark (perzijsko vladarjeva citadela) v vzhodnem delu mesta. V sredi\xc5\xa1\xc4\x8du citadele je seld\xc5\xbeu\xc5\xa1ka pala\xc4\x8da, katero je zgradil verjetno Sand\xc5\xbear. Ohranjeni del zidov iz ne\xc5\xbeganih zidakov ka\xc5\xbee, da je bila relativno majhna, sestavljena iz visokih prostorov okrog pravokotnega osrednjega dvori\xc5\xa1\xc4\x8da. Pala\xc4\x8da je imela \xc5\xa1tiri vhode z ivani. Pred njo je bil velik vrt z umetnim jezerom. Podobne vrtove so imele pala\xc4\x8de tudi drugod v Centralni Aziji. Notranje in zunanje okrasje so uni\xc4\x8dili tatovi in vreme._NEWLINE_Druga pomembna zgradba znotraj citadele je kepderihana (iz perzijskega kaftar khana, golobnjak). Skrivnostna zgradba je ena od najbolj ohranjenih v oazi Merv. V notranjosti je ena sama dolga in ozka dvorana brez oken s \xc5\xa1tevilnimi ni\xc5\xa1ami v stenah. Nekateri domnevajo, da je bila golobnjak, ker so golobje iztrebke potrebovali za gojenje slavnih mervskih melon. Zgradba je bila bolj verjetno knji\xc5\xbenica ali zakladnica, ker je stala v elitnem delu mesta._NEWLINE_Najbolj ohranjena zgradba v Soltangali je mavzolej sultana Sand\xc5\xbearja iz 12. stoletja, najve\xc4\x8dji seld\xc5\xbeu\xc5\xa1ki mavzolej in prvi, ki je imel v mavzolejskem kompleksu tudi mo\xc5\xa1ejo. Tak\xc5\xa1en na\xc4\x8din gradnje je kasneje postal pravilo. Mavzolej je kvadratna zgradba s stranicami dolgimi 27 m in dvema vhodoma na nasprotnih straneh. Osrednjo kupolo podpira osmerokoten sistem reber in lokov. Zunanjost kupole je bila turkizna. Okrasje, tipi\xc4\x8dno zgodnjeseld\xc5\xbeu\xc5\xa1ko in konervativno, je ve\xc4\x8dinoma uni\xc4\x8deno. Mavzolej je ve\xc4\x8dinoma tak kot v 12. stoletju. Izjema je nedavno rekonstruirana zunanja dekoracija. _NEWLINE_Zadnje v nizu seld\xc5\xbeu\xc5\xa1kih ostalin je obzidje Soltangale, ki je dokaj dobro ohranjeno. Glavno obzidje je bilo zgrajeno iz ne\xc5\xbeganih zidakov in visoko osem do devet metrov. V njem je bilo ve\xc4\x8d prostorov za branilce in strelne line. Vsakih 15 do 30 m je stal podkvast obrambni stolp. Obzidje ni bilo dovolj debelo, da bi kljubovalo katapultom in drugi artileriji, in zato neu\xc4\x8dinkovito. Sredi 12. stoletja so bile vse galerije zapolnjene z zemljo, kar je obzidje mo\xc4\x8dno okrepilo. Drugo, manj\xc5\xa1e obzidje, je bilo zgrajeno pred glavnim obzidjem. Nazadnje je bilo s pet metrom debelim obzidjem obdano tudi predmestje Soltangale, zdaj znano kot Isgendergala. Obzidja so kljubovalo najmanj enemu napadu mongolske armade, dokler ni leta 1221 popustilo._NEWLINE_Arheologi so v Mervu odkrili veliko keramike iz abasidskega in seld\xc5\xbeu\xc5\xa1kega obdobja, predvsem v G\xc3\xa4w\xc3\xbcrgali, znotraj mestnega obzidja Soltangale in v citadeli Shahryar. Keramika v G\xc3\xa4w\xc3\xbcrgali je bila ve\xc4\x8dinoma abasidska. Vsebovala je predvsem rde\xc4\x8de pobarvane sklede z geometrijskimi vzorci. Keramika iz Soltangale je ve\xc4\x8dinoma z rumeno in zeleno barvo obrizgana lon\xc4\x8denina iz 11.-12. stoletja, podobna sodobni lon\xc4\x8denini iz Ni\xc5\xa1apurja.  V pala\xc4\x8di v citadeli Shahryar so odkrili tudi turkizne in \xc4\x8drne sklede in zanimivo lon\xc4\x8denino v mongolskem slogu, verjetno povezano z neuspe\xc5\xa1nim poskusom ilkanov, da bi obnovili mesto. Iz tega obdobja je tudi dekorativna kerami\xc4\x8dna okrasna maska, ki so jo odkrili ju\xc5\xbenem predmestju Soltangale v domnevnem budisti\xc4\x8dnem templju, ki naj bi ga zgradili Mongoli.\n_START_SECTION_\nShaim Kala\n_START_PARAGRAPH_\nShaim Kala je bila zgrajena v 7. stoletju. Merv je kot prestolnica Horasana postal sredi\xc5\xa1\xc4\x8de arabske ekspanzije, hitro rasel in sredi 12. stoletja za kraj\xc5\xa1i \xc4\x8das postal najve\xc4\x8dje mesto na svetu. Shaim Kala je bilo samostojno obzidano mesto, zgrajeno zaradi prenaseljenosti in zato, da bi se izognilo verskemu in politi\xc4\x8dnemu nezadovoljstvu novoprisejenih ljudstev.\n_START_SECTION_\nAbdyllahangala\n_START_PARAGRAPH_\nAbdyllahangala je posrednjeve\xc5\xa1ko timuridsko mesto ju\xc5\xbeno od glavnega mestnega kompleksa.\n_START_SECTION_\nDemografija\n_START_PARAGRAPH_\nSedanji prebivalci oaze Merv so ve\xc4\x8dinoma Turkmeni iz plemena Teke in nekaj perzijsko govore\xc4\x8dih Tad\xc5\xbeikov. Razen njih sta v oazi tudi znatni manj\xc5\xa1ini Belud\xc5\xbeev in Brahujev.\n_START_SECTION_\nGospodarstvo\n_START_PARAGRAPH_\nOazo namaka dodelan sistem kanalov iz reke Murgab. De\xc5\xbeela \xc5\xbee od nekdaj znana po rodovitnosti. V njej pridelujejo predvsem  p\xc5\xa1enico, proso, je\xc4\x8dmen, melone, ri\xc5\xbe in bomba\xc5\xbe. Bomba\xc5\xbena semena, ki so jih arheologi odkrili v plasteh iz 5. stoletja, pomenijo, da so bile bomba\xc5\xbene tkanine pomemben proizvod sasanidskega mesta. Gojili so tudi sviloprejke, posebno pasmo konj, kamele, ovce, govedo, osle in mule. Obdelovali so srebro in kovali oro\xc5\xbeje. Med raziskavami v 1990. letih so arheologi odkrili delavnico za proizvodnjo jeklene litine in potrdili poro\xc4\x8dila islamskega u\xc4\x8denjaka Al Kindija (801\xe2\x80\x93866), da v Horaanu proizvajajo jeklo. Jeklo so proizvajali z zlivanjem \xc5\xbeelezove litine in kovnega \xc5\xbeeleza._NEWLINE_Preproge iz mervske regije so nekdaj veljale za najbolj\xc5\xa1e perzijske preproge. Izdelovali so tudi polst in grobo sukno iz ov\xc4\x8dje volne.\n_START_SECTION_\nPodnebje\n_START_PARAGRAPH_\nMerv ima suha in vro\xc4\x8da poletja in hladne zime. Poletna vro\xc4\x8dina je soparna. Veter dviguje drobna zrna prahu, ki napolnijo zrak in zamra\xc4\x8dijo opoldansko sonce in ote\xc5\xbeujejo dihanje. Zimsko vreme je prijetno. Sneg zapade redkokdaj in se takoj stali. Letna koli\xc4\x8dina padavin redko prese\xc5\xbee 125 mm. Od junija do oktobra pogosto sploh ni de\xc5\xbeja. Najvi\xc5\xa1je poletne temperature dose\xc5\xbeejo 45 \xc2\xb0C, najni\xc5\xbeje zimske pa \xe2\x88\x927 \xc2\xb0C. Povpre\xc4\x8dna letna temperatura je 16 \xc2\xb0C.'